Microsoft Windows

**Microsoft Windows** er en serie operativsystemer fra selskapet Microsoft. 

Den første versjonen av Windows, Windows 1.0, var et grafisk grensesnitt som tilleggsprogram til MS-DOS, og ble annonsert i 1983. Den kom på markedet den 20. november 1985 som versjon 1.01. Siden den gang har det vært tradisjon at nye versjoner av Windows blir annonsert lenge før de blir lansert. Windows har utviklet seg fra datidens tilleggsfunksjonalitet til dagens selvstendige operativsystem, og per august 2025 er Windows 11 den mest brukte skrivebordsversjonen av Windows, med en markedsandel på 53&nbsp;%.

## Historie og utvikling

### Windows 1.0

*Hovedartikkel: [[Microsoft Windows 1.0|Windows 1.0]]*

Microsoft lanserte sin første versjon av Windows den 20. november 1985. Windows ble opprinnelig annonsert allerede i 1983 som et grafisk grensesnitt til MS‑DOS, i en periode der flere aktører utviklet GUI‑baserte systemer. Macintosh fikk stor oppmerksomhet da Apple lanserte sin datamaskin i 1984, men konseptet grafisk brukergrensesnitt var utviklet av Xerox på 1970‑tallet, og en av hovedutviklerne av Windows, Scott McGregor, hadde tidligere arbeidet med Xerox’ GUI‑teknologi. 

Windows 1.0 tilførte en begrenset grafisk funksjonalitet til MS‑DOS, hovedsakelig gjennom vindusbasert visning. På grunn av juridiske hensyn knyttet til likheter med Macintosh, var vindu- og skrivebordsfunksjonaliteten lite fleksibel og uten overlappende vinduer. Utvalget av programmer som støttet grafisk visning var beskjedent, og bestod i stor grad av enkle nytteprogrammer som kalkulator tekstredigering og kalender, samt noen underholdningsprogrammer. 

### Windows 2.x
*Hovedartikkel: [[Windows 2.0]], [[Windows 2.1|2.1]], [[Windows 2.1#Windows/286 2.11 og Windows/386 2.11|2.11]]*

**Windows 2.0** kom 9. desember i 1987. Det kunne startes fra MS-DOS og kjøre en Windows-sesjon kun så lenge den trengtes for å støtte programmet. Microsoft hadde også inngått en avtale med Apple om bruk av blant annet *dynamiske vinduer* og *papirkurv*. Versjon 2.0 inkluderte skalerbare overlappende vinduer og større frihet til å organisere programmene på skjermen enn forgjengeren. Systemet hadde bedre støtte for bla. Microsoft Excel og Word. 

Windows 2.0 kom også i en egen utgave med navnet Microsoft Windows/386, som faktisk ble distribuert allerede i september samme år. Dette var den første Windows-versjonen som kunne kjøre flere DOS-programmer samtidig.

**Windows 2.1** kom 27. mai 1988 i to utgaver; Windows/286 og /386 og introduserte forbedret minnehåndtering i 286‑utgaven, samt ekte multitasking i 386‑utgaven.

**Windows 2.11** kom 13. mars 1989 også i 286- og 386-utgaver, og la til drivere for flere skrivere samt ytterligere forbedringer i minnehåndteringen.

### Windows 3.x
*Hovedartikkel: [[Windows 3.0]], [[Windows 3.1x|3.1]]*

**Windows 3.0** ble lansert 22. mai i 1990, var den første virkelig populære Windows‑versjonen. Den introduserte virtuelt minne, betydelig forbedret minnehåndtering, støtte for VGA‑grafikk og et mer moderne grafisk brukergrensesnitt, med Program Manager og File Manager. Kort tid etter kom Multimedia Extensions, som la til støtte for lydkort, CD-ROM og andre funksjoner for multimedia.

**Windows 3.1**, ble utgitt 6. april i 1992, og bygget videre på 3.0 og integrerte multimediastøtte som standard. Den innførte TrueType‑fonter, forbedret stabilitet, bedre maskinvaredeteksjon og et oppdatert hjelpesystem. Windows 3.1 fjernet også støtte for real mode og ble den mest utbredte utgaven i 3.x‑serien. 

**Windows 3.2**, kom 22. november 1993 og ble utgitt kun i Kina. 

**Windows 3.11**, kom 8. november i 1993 og var en mindre oppdatering av 3.1, med feilrettelser og forbedret nettverksstøtte. 

**Windows for Workgroups 3.1** kom 27. oktober i 1992 og **3.11** den 8. november i 1993, som utvidet funksjonaliteten med innebygde nettverksprotokoller, arbeidsgruppefunksjoner og støtte for likemannsdeling (peer‑to‑peer, P2P-støtte). Og gjorde Windows bedre egnet for kontormiljøer uten dedikerte servere.

### Windows NT
*Hovedartikkel: [[Windows NT]]*

I juli 1992 ble også et annet prosjekt ferdigstilt, Microsofts selvstendige operativsystem som fungerte uavhengig fra MS-DOS. 

Her splittet utviklingen av systemet seg i to parallelle produktserier; hjemmebrukersystemet (basert på MS-DOS) og det profesjonelle (basert på NT-kjernen). Det nye systemet fikk navnet **Windows NT*** (New Technology)*, for at det skulle oppfattes som en videreutvikling i rekken av tidligere versjoner. 

**Windows NT 3.1** lansert 27. juli 1993, var den første versjonen av Windows NT, og tok i bruk det avanserte NTFS-filsystemet, et 32-bits API og en sikrere maskinvarebehandling. 

**Windows NT 3.5** lansert 21. september 1994, var den andre hovedutgaven i NT‑familien. Den fokuserte på å forbedre ytelsen og redusere ressursbruken. Betydelig raskere nettverk og I/O. Regnes ofte som versjonen der NT gikk fra å være et teknologisk eksperiment til å bli et reelt alternativ i profesjonelle miljøer.

**Windows NT 3.51** solgt fra 30. mai 1995. Versjonen ble brukt både som arbeidsstasjon og server, og styrket Microsofts posisjon i konkurransen mot OS/2 og Novell, i profesjonelle miljøer.

### Windows 95
*Hovedartikkel: [[Windows 95]]*

Da Windows 95 ble lansert den 24. august 1995**,** representerte det et betydelig skifte for Microsoft, med sterkere fokus på brukervennlighet og et fullstendig redesignet grafisk grensesnitt, som ga Windows en enorm ansiktsløftning. Operativsystemet introduserte Start-menyen, oppgavelinjen og et skrivebordsbasert arbeidsmiljø, som senere har preget alle etterfølgende Windows-versjoner. Denne ble til dels kodet i 32-bit og støttet multitasking.

### Windows NT 4.0
*Hovedartikkel: [[Windows NT 4.0]]*

Den 31. juli i 1996 kom Windows NT 4.0 som hadde fått oppdateringer innen nettverksstøtte og grafisk ytelse, blant annet Windows 95 sitt brukergrensesnitt for å gjøre det attraktivt også innenfor arbeidsstasjoner og klientsiden av nettverket.

### Windows 98
*Hovedartikkel: [[Windows 98]]*

Den 25. juni i 1998 kom Windows 98, som i hovedsak er en oppdatering av Windows 95. Den hadde forbedret støtte for filsystemet FAT32, som tillot større partisjoner, utvidet og stabil støtte for USB, og var første versjon ut til å implementere Internet Explorer i brukergrensesnittet. Året etter 5. mai slapp Microsoft **Windows 98 SE*** *(Second Edition), som en revidert utgave. Den tilførte videre driverstøtte, deling av nettverkstilkoblinger og en rekke feilrettelser.

### Windows 2000
*Hovedartikkel: [[Windows 2000]]*

Windows 2000 (versjon NT 5.0) ble lansert den 17. februar i 2000, som etterfølgeren til Windows NT 4.0 og markerte et betydelig teknologisk steg i NT‑familien. Systemet introduserte flere sentrale teknologier, blant annet Active Directory, Encrypting File System, NTFS 3.0, forbedret maskinvarestøtte og et bredt sett av nye administrasjonsverktøy. Windows 2000 var i utgangspunktet rettet mot profesjonelle brukere og servermiljøer, men fikk også økt relevans som skrivebords-system gjennom forbedret støtte for multimedia, moderne drivermodeller og funksjoner hentet fra Windows 98, som Internet Explorer 5, Windows Media Player og Active Desktop. 

Operativsystemet ble utgitt i fire utgaver tilpasset ulike behov: Professional, Server, Advanced Server og Datacenter Server. Ingen Home-utgave. Windows 2000 var også den første NT‑versjonen som droppet «NT» i produktnavnet.

### Windows ME
*Hovedartikkel: [[Windows ME]]*

Windows Me (Millennium Edition) kom ut den 14. september i 2000, som en oppusset utgave av Windows 98, i den 9x/MS-DOS-baserte produktlinjen. Den introduserte ny innholdsprogramvare fra Microsoft for bruk av Internett og media. Samt funksjonen *System Restore* som et sikkerhetsnett for å reversere datamaskinen til en tidligere konfigurasjon, dersom ny programvare, driver eller innstilling skulle medføre problemer med å kjøre systemet. Windows ME introduserte også automatiske oppdateringer, som kunne sjekke for, laste ned og installere systemoppdateringer automatisk. Windows ME fikk mye kritikk for manglende driverstøtte og ustabilitet, og ble den siste i sin produktlinje.

### Windows XP
*Hovedartikkel: [[Windows XP]]*

Windows XP ble lansert 25. oktober i 2001, etter utvikling under kodenavn *Whistler*. Windows XP er bygget på NT-kjernen og har versjonsnummer 5.1. Den kombinerte den store nettverksstøtten til Windows 2000 med økt brukervennlighet, en rekke grafiske hjelpemidler og *eye-candy* samt bred og effektiv støtte for media og spill, alt basert på og utviklet fra de tidligere 9x/MS-DOS hjemmebrukerutgavene. Windows XP introduserte blant annet støtte for flere brukere og *Windows Firewall* for en grunnleggende nettverkssikkerhet. I tillegg til to hovedutgaver – *Home Edition* og *Professional Edition*, der sistnevnte er tiltenkt en mer krevende bruker og har blant annet økt nettverkstøtte, sikkerhet og maskinvarestøtte – finnes det en rekke versjoner tilpasset forskjellige behov og maskinvareoppsett. Blant annet *Media Center Edition* for HTPC-bruk, 64-bits versjoner for 64-bits maskinvare, og versjoner som ikke inkluderer Windows Media Player.

Windows XP var beregnet eksklusivt for klientsiden/arbeidsstasjonen og i 2003 kom neste generasjon serverprogramvare, *[[Windows Server 2003]]*. I tillegg til oppdateringer fra Windows 2000-serverne inkluderte den kompatibilitet, brukervennlighet, grensesnitt og andre egenskaper fra Windows XP. Den hadde også et sterkere fokus på sikkerhet enn andre versjoner, blant annet ved et utgangspunkt som ikke kjørte noen tjenester, men heller aktiverte kun de man ba om. Server 2003 består av en håndfull varianter tilpasset forskjellige tjenestebehov og var i en periode før lansering kjent som *Windows .NET Server*.

### Windows Vista
*Hovedartikkel: [[Windows Vista]]*

Den neste versjonene av Windows fikk navnet Windows Vista og ble lansert den 30. januar i 2007. Professional for arbeidsstasjon og Home for hjemmebruker, og *[[Windows Server 2008]]* for nettverkstjenester. Microsoft-ledelsen har innrømmet i ettertid, at lanseringen skjedde med for umodent driverøkosystem. Og at de undervurderte hvor negativt User Account Control, UAC-opplevelsen ville bli mottatt.

### Windows 7
*Hovedartikkel: [[Windows 7]]*

Windows 7 ble lansert 22. oktober 2009 og bygde videre på Windows Vista med mål om å forbedre ytelse, stabilitet og brukeropplevelse. Det hadde tidligere interne kodenavn som *Blackcomb* og senere *Vienna*, før Microsoft valgte å kalle det Windows 7. Operativsystemet ble utviklet som en mer fokusert og kompatibel videreføring av Vista, med forbedringer i hastighet, brukergrensesnitt og maskinvarestøtte. User Account Control ble justerbar og mindre hyppig, noe som reduserte irritasjonen mange brukere opplevde i Vista. Windows 7 ble generelt oppfattet som mer stabilt og ferdigpolert.

### Windows 8
*Hovedartikkel: [[Windows 8]]*

Windows 8 ble lansert 26. oktober i 2012 som etterfølgeren til Windows 7. Det nye operativsystemet fikk flere nye funksjoner som støtte for ARM mikroprosessorer. Grensesnittet ble endret for å passe bedre sammen med berøringsskjermer, sammen med mus, tastatur og penn. I den første versjonen var Start-menyen fjernet og erstattet av en fullskjerms flisvisning. Det var vanskelig å skifte mellom skrivebord og flisbasert startskjerm. Brukere måtte bevege musen til skjermhjørnene (Charms bar / «hot corners») eller bruke tastatursnarveier for å bytte mellom miljøene, noe mange opplevde som lite intuitivt – særlig på ikke-berøringsbaserte PC-er.

Windows 8.1 kom den 17. oktober i 2013. Start-knappen ble gjeninnført på oppgavelinjen (selv om den fortsatt åpnet flisskjermen). Det ble mulig å starte direkte til skrivebordet.

### Windows 10
*Hovedartikkel: [[Windows 10]]*

Windows 10 ble lansert 29. juli 2015 og er etterfølgeren til Windows 8 og 8.1. Operativsystemet ble utviklet som en samlet plattform for PC, nettbrett og andre enheter, og gjeninnførte flere klassiske grensesnittelementer for å forbedre brukeropplevelsen. Start-menyen i mer tradisjonell form ble fullt gjeninnført. Windows 10 ble raskt en av Microsofts mest utbredte Windows‑versjoner.

### Windows 11
*Hovedartikkel: [[Windows 11]]*

Windows 11 ble kunngjort den 24. juni 2021 som etterfølgeren til Windows 10. Det nye operativsystemet ble utviklet for å være mer brukervennlig og forståelig. Det ble lansert den 5. oktober 2021. Per mai 2022 er Windows 11 en gratis oppgradering for Windows 10-brukere som oppfyller systemkravene.
## Versjonskontrollsystem
Frem til og med alle versjoner før Windows 2000, brukte Microsoft et internt versjonskontrollsystem kalt Source Library Manager (SLM). Kort tid etter at Windows 2000 ble utgitt, byttet Microsoft til en forgrenet versjon av Perforce kalt Source Depot. Dette systemet ble brukt frem til 2017, da det ikke lenger klarte å håndtere størrelsen på Windows-koden. Microsoft begynte å integrere Git i Team Foundation Server i 2013, men Windows (og Office) fortsatte å bruke Source Depot. Windows-koden var delt mellom 65 forskjellige repositorier, med et slags virtualiseringslag som produserte en enhetlig visning av all koden.

I 2017 kunngjorde Microsoft at de skulle begynne å bruke Git, et åpen kildekode versjonskontrollsystem opprettet av Linus Torvalds, og i mai 2017 rapporterte de at migreringen til et nytt Git-repositorium var fullført.

### VFSForGit
På grunn av sin store og lange historie er imidlertid Windows-kodebasen ikke spesielt godt tilpasset den desentraliserte strukturen for Linux-utvikling, som Git opprinnelig ble laget for å håndtere. Hvert Git-repositorium inneholder en fullstendig historikk for alle filene, noe som viste seg uholdbart for Windows-utviklere, siden kloning av hele repositoriet tar flere timer. Microsoft har arbeidet med et nytt prosjekt kalt Virtual File System for Git (VFSForGit) for å løse disse utfordringene.

I 2021 ble VFS for Git erstattet av **Scalar**.
## Fri programvare

Windows er et proprietært operativsystem. Det har også vært tradisjon at programvare for Microsoft Windows også har vært proprietært. Men det finnes imidlertid en del fri programvare som kan kjøre på Windows, og noen av de mest kjente programmene følger:

## Gjeldende versjoner
### For skrivebordsmaskiner
* Windows 11
** *Windows 11* *home*, Standard utgaven, for vanlige brukere
** *Windows 11 Pro, *For entusiaster og bedriftsbrukere

### Til serverbruk
*Windows Server 2025
** *Standard*
***Datacenter*, for bruk i Datasentere

## Tidligere versjoner

*DOS-baserte utgaver
**1985 Windows 1.0
**1987 Windows 2.0
**1988 Windows/286 2.1
***1989 Windows/286 2.11
**1988 Windows/386 2.1
***1989 Windows/386 2.11
**1990 Windows 3.0
**1992 Windows 3.1
***1992 Windows 3.11
***1992 Windows for Workgroups 3.1
***1993 Windows for Workgroups 3.11
**1995 Windows 95
***1995 Windows 95 Service Pack 1
***1996 OEM Service Release 1
***1996 OEM Service Release 2
***1997 OEM Service Release 2.1
***1997 OEM Service Release 2.5
**1998 Windows 98
***1999 Windows 98 Second Edition
**2000 Windows ME
*NT-baserte utgaver
**1993 Windows NT 3.1
***1994 Windows NT 3.5
***1994 Windows NT 3.51
**1996 Windows NT 4.0
**2000 Windows 2000
**2001 Windows XP Professional 64-bit Edition
**2005 Windows XP Mediasenter editon
**2007 Windows Vista
**2009 Windows 7
** 2012 Windows 8
*** 2013 Windows 8.1
**2015 Windows 10

## Se også
*Operativsystem
*Mac OS X
*Linux

## Referanser


## Eksterne lenker
* 
*